২৬-এর ভোটে বাংলায় কটা সভা করবেন মোদি? তৈরি হল তালিকা

ওয়েব ডেস্ক : আসন্ন বিধানসভা নির্বাচনের আগে রাজ্য বিজেপি (BJP) প্রধানমন্ত্রী নরেন্দ্র মোদির (Narendra Modi) সভা নিয়ে ব্যাপক প্রস্তুতি শুরু করেছে। সূত্রের খবর ,২৬টি নির্বাচনী কেন্দ্রে প্রচারের পরিকল্পনা নিয়ে এখনও পর্যন্ত অন্তত ২৫টি সভার রূপরেখা তৈরি করেছে দল। এর পাশাপাশি কেন্দ্রীয় পর্যায়ের গুরুত্বপূর্ণ নেতারা যেমন অমিত শাহ (Amit Shah) ও যোগী আদিত্যনাথের (Yogi Adityanath) সভাও অনুষ্ঠিত হবে। অন্যান্য কেন্দ্রীয় নেতাদের সভা প্রয়োজন অনুসারে আয়োজন করা হতে পারে বলে খবর।

সূত্রের খবর, প্রাথমিকভাবে প্রধানমন্ত্রী নরেন্দ্র মোদির (Narendra Modi) সভা কোথায় হবে? তার তালিকা তৈরি করা হয়েছে। তবে তা এখনও চূড়ান্ত হয়নি। প্রয়োজনে পরিবর্তন করা হতে পারে সেই তালিকা। এই তালিকা প্রধানমন্ত্রীর দপ্তর ও কেন্দ্রীয় সভাপতির কাছে পাঠানো হয়েছে। মোদি বর্তমানে জোনভিত্তিকভাবে সভা করছেন। ইতিমধ্যে উত্তরবঙ্গ জোন, কলকাতা জোন এবং বর্ধমান জোনে সভা সম্পন্ন হয়েছে। কালী পুজোর পর আরও সভা হওয়ার সম্ভাবনা রয়েছে। নির্বাচনী ম্যানিফেস্টো প্রকাশের পর প্রতিদিন দুটি করে সভা করার পরিকল্পনা রয়েছে।

আরও খবর : পুরসভা ও অস্থায়ী কর্মীদের দ্বন্দ্বে নাজেহাল পুরুলিয়ার বাসিন্দারা!

প্রসঙ্গত, প্রধানমন্ত্রী হওয়ার পর থেকে মোদি পূর্ববর্তী চারটি নির্বাচনে বাংলায় সভার সংখ্যা যথাক্রমে ছিল – ২০১৬ সালে ১১টি, ২০১৯ সালে ১৮টি, ২০২১ সালে ২২টি এবং ২০২৪ সালে ২০টি। জানা যাচ্ছে, এবারে কমপক্ষে ২৫টি সভার পরিকল্পনা করা হয়েছে। যা প্রয়োজন অনুসারে আরও বাড়ানো হতে পারে।

তবে এক প্রবীণ বিজেপি (BJP) নেতার মতে, মোদির সভা নিয়ে রাজ্যে অতীতে বিরাট কোনো রাজনৈতিক লাভ হয়নি, সুনির্দিষ্টভাবে ২০১৯ সাল ছাড়া। এ কারণে এইবারও কেন্দ্রীয় নেতার সভার পর ভোটে কতটা প্রভাব পড়বে, তা নিয়ে রাজনৈতিক মহলে চর্চা শুরু হয়েছে। বিশেষজ্ঞরা বলছেন, শুধু জনপ্রিয় নেতার সভা নয়, প্রাসঙ্গিক নীতিগত বার্তা এবং স্থানীয় রাজনৈতিক শক্তি গঠনই এবার নির্বাচনে প্রভাব ফেলার মূল বিষয়। নির্বাচনী মাঠে মোদির সভা কতটা কার্যকর প্রমাণিত হবে, তা আগামী মাসগুলোতে পরিষ্কার হবে।