জাল ওষুধের তদন্তে উত্তরপ্রদেশ সরকারের টালবাহানা!

ওয়েব ডেস্ক: কলকাতা সহ পশ্চিমবঙ্গের (West Bengal) বেশ কিছু জায়গা থেকে উদ্ধার হচ্ছে জাল ওষুধ (Fake Medicine)। রাজ্যের ড্রাগ কন্ট্রোল বিভাগের আধিকারিকরা বিভিন্ন জায়গায় হানা দিয়ে উদ্ধার করছেন সেসব। তদন্তে জানা গিয়েছে, এই জঘন্য ব্যবসার যোগসূত্র রয়েছে উত্তরপ্রদেশে (Uttar Pradesh)। যোগী আদিত্যনাথের (Yogi Adityanath) সরকারের থেকে কিছু সংস্থার জাল ওষুধ নিয়ে রিপোর্ট চাওয়া হলেও কিছু জানা যায়নি। সূত্রের খবর, তদন্ত এগিয়ে নিয়ে যাওয়ার মতো কোনও নির্দিষ্ট তথ্য নেই বলে জানিয়েছে উত্তরপ্রদেশ সরকার।

জানা গিয়েছে, উত্তরপ্রদেশ সরকারের তরফে পাঠানো চিঠিতে অসন্তুষ্ট বাংলা। রাজ্যে একের পর এক জাল ওষুধ উদ্ধার হওয়ার পর উত্তরপ্রদেশের একাধিক জায়গায় যোগসূত্র পাওয়া যায়। তদন্তে জানা যায় উত্তরপ্রদেশের একাধিক সংস্থা থেকেই কলকাতায় আসছে ওই সমস্ত জাল ওষুধ। তারপরেই তদন্তের জন্য কিছু তথ্য চেয়ে উত্তরপ্রদেশ সরকারকে চিঠি দেয় রাজ্য। যোগীর রাজ্যের জবাবে সন্তুষ্ট না হয়ে ফের আবারও বিস্তারিত তথ্য চাইছে রাজ্য।

আরও পড়ুন: আমতার সূত্র ধরেই খড়দহ, ফের উদ্ধার জাল ওষুধ

প্রসঙ্গত, রাজ্যে জাল ওষুধের তদন্ত করতে গিয়ে ধরা পড়ল আরও জাল ওষুধ। এবার ইউরিম্যাক্স ডি (Urimax D) নামক এক ওষুধ জাল করে বিক্রি করা হচ্ছিল বলে অভিযোগ। উত্তর ২৪ পরগনার খড়দহ থেকে প্রায় পাঁচ লক্ষ টাকা মূল্যের জাল ওষুধ উদ্ধার করেছেন ড্রাগ কন্ট্রোলের আধিকারিকরা।

সম্প্রতি হাওড়ার (Howrah) আমতায় জাল ওষুধের ডেরার সন্ধান পান রাজ্যের ড্রাগ কন্ট্রোলের অফিসাররা। আমতার ঘটনার তদন্ত করতে গিয়েই তাঁরা জানতে পারেন, উত্তর ২৪ পরগনার খড়দহ থেকেও জাল ওষুধ বিক্রি করা হচ্ছে।