“দেশের সম্মান নিয়ে ছেলেখেলা বরদাস্ত করা হবে না,” সাফ বার্তা যোগীর

ওয়েব ডেস্ক: পহেলগামের বদলা হিসেবে ‘অপারেশন সিঁদুর’-এর (Operation Sindoor) মাধ্যমে পাকিস্তান (Pakistan) এবং পাক অধিকৃত কাশ্মীরে (PoK) ৯টি জঙ্গি ঘাঁটি ধ্বংস করেছে ভারতীয় সেনা (Indian Army)। ৭ মে গভীর রাতে চালানো এই স্ট্রাইক পরিচালনায় সরাসরি নজরদারি করেছিলেন প্রধানমন্ত্রী নরেন্দ্র মোদি (Narendra Modi)। মাত্র ২৫ মিনিটের অপারেশনে বাহাওয়ালপুরে জইশ-ই-মহম্মদ, মুরাক্কায় লস্কর-ই-তৈবা এবং হিজবুল মুজাহিদিনের সদর দফতর গুঁড়িয়ে দেওয়া হয়।

আর এবার ‘অপারেশন সিঁদুর’ নিয়ে মন্তব্য করলেন উত্তরপ্রদেশের মুখ্যমন্ত্রী যোগী আদিত্যনাথ। যোগী আদিত্যনাথ (Yogi Adityanath) এই অপারেশনকে ‘সন্ত্রাসবাদের বিরুদ্ধে শক্তিশালী বার্তা’ বলে মন্তব্য করেন। তিনি হুঁশিয়ারি দিয়ে বলেন, “যারা ভারতীয় নারীদের সিঁদুরে হাত দেবে, তাদের পরিবারও নিশ্চিহ্ন হয়ে যাবে। অপারেশন সিঁদুর আমাদের দেশের মা-বোনেদের প্রতি প্রধানমন্ত্রী নরেন্দ্র মোদি এবং ভারতীয় সেনার প্রতিশ্রুতির প্রতীক।”

আরও পড়ুন: ‘অপারেশন সিঁদুরে’র পর পাকিস্তানকে বিরাট হুঁশিয়ারি শশী থারুরের

এদিন দেশের ২৭টি রাজ্য ও ৮টি কেন্দ্রশাসিত অঞ্চলে মোট ২৫৯টি জায়গায় স্বরাষ্ট্র মন্ত্রকের নির্দেশে একযোগে মহড়া অনুষ্ঠিত হয়। উত্তরপ্রদেশেও সেই মহড়ায় অংশ নেন মুখ্যমন্ত্রী যোগী আদিত্যনাথ। সেখান থেকে তিনি বলেন, “দেশের সম্মান নিয়ে ছেলেখেলা বরদাস্ত করা হবে না। কেউ ভারত মাতার বিরুদ্ধে ষড়যন্ত্র করলে তার ভয়াবহ ফল ভোগ করতে হবে। জাতীয় নিরাপত্তাই আমাদের সর্বোচ্চ অগ্রাধিকার।”

তিনি সাধারণ নাগরিকদেরও এগিয়ে এসে নিরাপত্তা সংস্থাগুলিকে সহযোগিতা করার আহ্বান জানান। যোগী বলেন, “দেশরক্ষা শুধু সেনার দায়িত্ব নয়, আমাদের সবার যৌথ কর্তব্য।” তিনি পহেলগাম হামলায় শহিদদের পরিবারের প্রতি সমবেদনা জানানোর পাশাপাশি সেনাবাহিনী, প্রধানমন্ত্রী নরেন্দ্র মোদি, প্রতিরক্ষামন্ত্রী রাজনাথ সিং ও কেন্দ্রীয় মন্ত্রিসভাকে অভিনন্দনও জানান।