উত্তরপ্রদেশে হেনস্থার শিকার বাংলার তরুণী!

ওয়েব ডেস্ক : যোগী রাজ্যে হেনস্থার শিকার বাংলার তরুণী! এ নিয়ে প্রশাসনের দ্বারস্থ হয়েছিলেন তিনি। তবে তাকে কোনও রকম সাহায্য করা হয়নি বলে অভিযোগ। ঘটনার পরেই কেন্দ্রীয় মন্ত্রী রামদাস আতাওয়ালের দ্বারস্থ হন তিনি। বিষয়টা জানার পরেই উত্তরপ্রদেশের (Uttarpradesh) মুখ্যমন্ত্রী যোগী আদিত্যনাথকে (Yogi Adityanath) চিঠি লিখে হস্তক্ষেপ করার আবেদন জানান কেন্দ্রীয় মন্ত্রী। এই ঘটনায় উত্তরপ্রদেশের ডবল ইঞ্জিন সরকারের প্রশাসনের ভূমিকা নিয়ে উঠে গিয়েছে নানান প্রশ্ন।

সূত্রের খবর, ওই তরুণী দক্ষিণ চব্বিশ পরগণার সোনারপুরের (Sonarpur) বাসিন্দা। তবে তিনি থাকতেন যোগী রাজ্যে। সেখানে সম্প্রতি হেনস্থার শিকার হয়েছিলেন বাংলার ওই তরুণী। আর তা নিয়ে আম্বেদকর নগরের কাটকা থানায় এফআইআর (FIR) করার জন্য গিয়েছিলেন। কিন্তু তার অভিযোগ নথিভুক্ত করা হয়নি।

আরও খবর : বিজেপি শাসিত রাজ্যে নারকীয় ঘটনা, ধর্ষকের বাড়িতে কিশোরীকে পাঠাল প্রশাসন

এমনকি কাটকা থানার এক আধিকারিকের বিরুদ্ধে ওই তরুণীকে নিগ্রহের অভিযোগ উঠেছে। এই ঘটনার পরে আম্বেদকর নগরের পুলিশ সুপার ও মহকুমা পুলিশ আধিকারিকের কাছেও দ্বারস্থ হয়েছিলেন বলে তরুণী। কিন্তু সেখানেও তাকে সহযোগিতা করা হয়নি বলে অভিযোগ। এই পরিস্থিতিতে কেন্দ্রীয় মন্ত্রী রামদাস আতাওয়ালের দ্বারস্থ হন তিনি।

এই বিষয়টি জানার পর উত্তরপ্রদেশের মুখ্যমন্ত্রী যোগী আদিত্যনাথকে(Yogi Adityanath) এ নিয়ে চিঠি লেখেন কেন্দ্রীয় মন্ত্রী। বিষয়টি নিয়ে দ্রুত পদক্ষেপের কথা জানান তিনি। তবে প্রশ্ন উঠছে, যেখানে প্রধানমন্ত্রী নরেন্দ্র মোদির মুখে সবসময় নারী ক্ষমতায়নের কথা উঠে আসে, সেখানে বিজেপি শাসিত উত্তরপ্রদেশে এক মহিলাকে হেনস্থার ঘটনায় অভিযোগ না নেওয়ার অভিযোগ উঠল প্রশাসনের বিরুদ্ধে।